arnastofnun/IGC-2024 huggingface dataset:
Róttæki þriðjungurinn

Tel, að fólkið, sem vill breytingar í pólitík, sé þriðjungur þjóðarinnar. Tveir þriðju hlutar eru fastir í fjórflokknum, 25% hjá Sjálfstæðisflokki, tæp 20% hjá Samfylkingu og tæp 10% hjá Framsókn og Vinstri grænum hvorum fyrir sig. Þetta er botnfylgi hefðbundnu flokkanna, þegar þeir hafa allir gengið fram af þjóðinni. Þetta fylgi hlustar ekkert á umræðuna, þar sem uppreisnargjarni þriðjungurinn ræður ferð. Sá þriðjungur mun skiptast á ýmsa flokka, róttæka hægri-, vinstri- og miðflokka. Við þurfum minnst þrjá slíka flokka á þing með 10% fylgi á hvern. Þá verður hér loksins komið umbótaafl.
Ofsatrúarvandi Egypta

Meirihluti Egypta er strangtrúaður, en þeir, sem mótmæla á Tahir torgi eru vestrænt hugsandi. Hinn stóri vandi er, að mótmælendur velta harðstjórum, en þöglir strangtrúarmenn sigra í kosningum. Engar framfarir mannréttinda eru líklegar í heimi múslima. Fyrir nokkrum áratugum var víða frjálslyndi þar í heimi, jafnvel í Írak og Íran. Strangtrúuðum hefur aukizt ásmegin hvarvetna undanfarin ár. Þeir túlka kóraninn á annan hátt en áður og eru afar andvígir vestrænni hugsun. Boðar ekki gott um mannréttindi, frjálslyndi, vísindi og listir. Frjálsar kosningar vísa þjóðfélagi múslima beint í átt til miðalda.
Óheft aðgengi að mat

Að baki ofáts eru breytingar í samfélaginu. Áður fyrr höfðu fáir ótakmarkað aðgengi að mat, en núna velta Vesturlandabúar sér upp úr mat. Verst eru þeir fátæku staddir, því að ódýrastur er oftast sá matur, sem stuðlar að offitu. Þar í flokki eru pítsur og pasta, gos og snakk. Ódýr sykur hefur á stuttum tíma orðið yfirþyrmandi þáttur í mataræði margra, með margvíslegum skaðlegum afleiðingum. Sykur verkar á fólk eins og fíkniefni og veldur sjúkdómum, ekki bara ofáti, heldur líka sykursýki og tannskemmdum. Sjúkdómar fylgja ýmsum verksmiðjuframleiddum mat, svo sem fínmöluðu hveiti og öðru fínmöluðu mjöli.
Þrotabú í krónum talið

Nánast alveg hættur að hlusta á greiningardeildir og hagfræðideildir banka. Viðurkenni þó, að ég er sammála hagfræðideild Landsbankans um gjaldeyrismál föllnu bankanna. Greiðslur úr þrotabúum þeirra verði í krónum, en ekki í gjaldeyri. Yfirfærslur verði háðar nógu strangri skömmtun Seðlabankans til að hindra gjaldeyrisþurrð. Með framhaldi fyrri neyðarréttar frá hruninu er þjóðin bara að tryggja tilvist sína til framtíðar. Með æðruleysi verður að taka því, að þetta leiði til málaferla þeirra, sem telja kosti sína þrengda. Brýnna er að hindra annað þjóðargjaldþrot í kjölfar uppgjörs gömlu bankanna.
Öfgar í hroka lagatækna

Tillaga um nýja stjórnarskrá kemur ekki lengur frá Stjórnlagaráði. Var borin undir þjóðina, sem með yfirgnæfandi meirihluta studdi hana. Stjórnarskráin er tillaga þjóðarinnar sjálfrar. Síðan geta hrokafullir lagatæknar tæpast komið og birt allt aðrar tillögur. Geta ekki breytt meginhugsun hennar. Til dæmis ekki dregið úr upplýsingarétti fólks, beinu lýðræði, eignarhaldi fólks á auðlindum sínum. Einhver meiriháttar brestur er í hugsun lagatæknanefndar Alþingis, sem lagði til efnisbreytingar á vilja þjóðarinnar. Sá vilji okkar er þegar er kominn fram í þjóðaratkvæði. Hroki lagatækna gengur út í öfgar.
Slátruðu kvótafrumvarpi

Þingflokkur Samfylkingarinnar slátraði kvótafrumvarpi ríkisstjórnarinnar á fundi í gær. Fann tæknilega ástæðu til að fresta málinu fram yfir helgi. Sem þýðir, að málið nær ekki á dagskrá fyrir jól og verður ekki afgreitt á þessu þingi. Nema þingflokkar kvótagreifa samþykki afbrigði. Sem þeir aðeins gera upp á býti kvótagreifanna. Lénsmenn greifanna í Samfylkingunni stóðu fyrir hinni afdrifaríku frestun. Lénsmenn greifanna í Vinstri grænum sáu svo um, að frumvarpið snýst um flest annað en þjóðareign á kvóta. Þjóðaróvinir eiga ítök víðar en í Flokknum og Framsókn. Fjórflokkurinn allur er þjóðarógæfa.
Fíkniefni og fíknihegðun

Sum fíkn snýst ekki um hættuleg efni, heldur hættulegt atferli. Spilafíkn er dæmi um það. Sumir geta lent í svipuðu rugli í boðskiptum heilans í tengslum við fjárhættu og aðrir mæta í tengslum við áfengi. Hugsanlega er matarfíkn ekki bara efnisfíkn, heldur líka hegðunarfíkn. Einnig er líklegt, að hún sé ekki bara ein fíkn, heldur samspil ýmissa tegunda af fíkn. Allt flækir það málið og hindrar, að fólk nái tökum á lífi sínu. Annálað er, hversu erfitt mörgum reynist að hafa hemil á offitu og hversu örvæntingarfullar tilraunir þeirra reynast. Því eru til þúsund mismunandi matarkúrar. Sem enginn virkar.
Valkvíði hjá krötum

Gott, að frambjóðandi Sjálfstæðisflokksins fær mótframboð til formennsku í Samfylkingunni. Árni Páll Árnason er enginn krati, en það er Guðbjartur Hannesson hins vegar. Árni Páll er banksteravinur hinn mesti eins og kom í ljós í ráðherratíð hans. Guðbjartur er hins vegar smælingjavinur og virkar traustur, hvort sem það telst til formannshæfni eða ekki. Árni Páll fer með Samfylkinguna beina leið í faðm Flokksins, kvótagreifa og fjármálasnillinga, en Guðbjartur er líklegri til að leita samstarfs til vinstri. En kannski eru flokksmenn svo uppteknir af Evrópu að þeir víkja öðru amstri til hliðar.
Dýrt Framsóknar-skrum

Jafnvel Bjarni Benediktsson veit, að vandi Íbúðalánasjóðs stafar af mistökum fyrri ríkisstjórnar að frumkvæði Framsóknar. Árni Magnússon ráðherra hafði í gegn árið 2004 eitt versta lýðskrumið í sögu lýðveldisins. Þá hófust 90% lán til íbúðarkaupa. Þau töldu fólki trú um, að hægt væri að eignast íbúð fyrir nánast ekki neitt. Leiddi til greiðslubrests, þegar hrun græðgisstefnunnar árið 2008 hækkaði skuldir upp í rjáfur. 90% lánin voru sjúkleg óskhyggja, pólitískt ævintýri, er kynti undir eignabólunni og sprakk í andlit skuldara. Enn erum við að frétta af tillögum um hliðstæðar patentlausnir í nútímanum.
Þjóðaróvinum sparkað

Sjálfstæðisflokkurinn og Framsóknarflokkurinn eru óvinir þjóðarinnar númer eitt og tvö. Óvinir þjóðarinnar leynast líka í stjórnarflokkunum, einkum í Samfylkingunni. Leita færis til að þjóna greifum landsins. Með því að finna tæknivillur til að tefja stjórnarskrá og þjóðareign á kvóta. Segja málin ekki fullrædd og að skoða þurfi athugasemdir betur. Munu fela sig að baki lagatækna og málaliða kvótagreifa í sjómannafélögum og sveitastjórnum. Kann að leiða til, að stjórnarskrá og þjóðareign á kvóta falli á tíma á þessu þingi. Þá þarf þjóðin að refsa fjórflokknum í vor. Sparka honum öllum.
Tvenns konar fíkn

Ég get mér þess til, að tvenns konar fíkn valdi töluverðu um offitu fólks nú á dögum. Sumpart er fólk fíkið í verknaðinn að éta. Það er friðlaust, ef snakk skortir við sjónvarpið. Hefur vanizt gosdrykkjum og sælgæti frá æsku. Sumpart er fólk fíkið í efni í matnum og þá helzt í sykur og hveiti. Ég sé af sjálfum mér, að mig langar ekki í meira hrásalat, fisk og kjöt eftir hæfilegan skammt. Get hins vegar étið óæti eins og djúpsteiktar kleinur viðstöðulaust upp úr 2500 kaloríu plastpoka, þegar ég keyri austur fyrir fjall. Af framangreindu ræð ég, að offita liggi oft í tvenns konar fíkn.
Séríslenzka hagfræðin

Í skjóli eitraðrar hagfræði á vegum Davíðs Oddssonar og Sjálfstæðisflokksins var Ísland skafið innan. Gæludýr stefnunnar tóku öll völd í bönkunum. Létu önnur gæludýr leika lausum hala í lánsfé. Skófu bankana að innan, komu óorði á þjóðina erlendis. Sendu stolið lánsfé til aflandseyja og skildu skuldirnar eftir á gömlum kennitölum í skúffum. Ofan á hrun Davíðs kom Seðlabankastjóri Jóhönnu. Veitti bófunum 20% gengisafslátt í verðlaun fyrir að koma með þýfið til baka. Til að kaupa upp atvinnulífið fyrir slikk. Nærri allt glæpagengi banka og útrásar leikur enn lausum hala. Rakið efni í leikhúsi fáránleikans.
Trylltir verkfræðingar

Því oftar sem ég fer austur yfir fjall, því meira undrast ég mannvirkin við Kolviðarhól og nágrenni. Þar hafa verkfræðingar leikið lausum hala með alls kyns furðuskrímsli. Risavaxin rör eru þar í alls kyns hlykkjum og fjölbreytt vélastæði úti um allar trissur. Fullkomið virðingarleysi við Ísland. Síðan hefur komið í ljós, að verkfræðingarnir, sem virkjuðu, vissu ekkert, hvað þeir voru að gera. Þeir kunna ekki að losa sig við affallsvatn, án þess að það valdi jarðskjálftum. Stór svæði eru stórskemmd af brennisteinsvetni. Eiturgufuna leggur alla leið út á Seltjarnarnes. Þetta gengi er ekki í lagi.
Stjórnað án skilnings

Margt er það við hrunið, sem ríkisstjórnin hefur aldrei skilið. Mikilvægasti þáttur skilningsleysis hennar er endurreisn bankanna með hefðbundnu sniði. Hrunið átti að segja henni, að kerfið var ónýtt og að taka þyrfti upp opið bankakerfi undir eftirliti siðaðra. Væntanlega munu nýir flokkur bjóða fram í vor undir því merki. Annar mikilvægt skilningsleysi hennar er opinbera leyndin, sem enn viðgengst á öllum sviðum, skyld bankaleyndinni. Um afnám leyndar hefur þegar verið myndaður flokkur, sem vonandi velgir fjórflokknum undir uggum í kosningum vorsins. Þriðjungur fólks mun kjósa einhverja slíka.
Ofát er margs konar

Ofát er margs konar. Sumt fólk grennir sig fyrir eða eftir jól, lætur þar við sitja og það er nóg. Aðrir lifa í stöðugum hremmingum út af ofáti. Þeir þurfa að gera meira í sínum málum en hinir, sem bara þurfa að leiðrétta kúrsinn. Á endanum lenda hömlulausar ofætur í Overeaters Anonymous, Food Addicts Anonymous eða Gray Sheet Anonymous með tólf spora kerfi batans. Illa afvegaleiddir ná þar stundum góðum árangri, sem gerir þeim kleift að lifa góðu lífi um langan aldur. Mig langar að fjalla um allan pakkann, allt frá leiðréttingum í mataræði yfir í stöðvun á hömlulausu áti matar- og átfíkils.
Eitthvað fyrir sinn snúð

Ríkissjóður á ekki að gefa Íbúðalánasjóði milljarða án þess að fá neitt í staðinn. Bezt er, að ríkið taki yfir auðar íbúðir sjóðsins og leigi þær á hóflegu verði. Ein orsaka vandræða sjóðsins er, að hann situr á þúsundum íbúða. Reynir að halda uppi verði þeirra, án þess að það takist. Betra er að leigja þær á því verði, sem skást fæst á markaði. Allt of mikið er um, að ríki og ríkisbankar séu látin afskrifa tjón án þess að fá neitt fyrir sinn snúð. Þegar kvótagreifar fá afskrifað eiga þeir auðvitað að skila kvóta sem nemur afskriftunum. Það er eitthvað mjög skrítið við öll bankamál ríkisins.
Undraland í Kauphöllinni

Einkennilegur hvellur varð í Kauphöllinni. Forstjórinn lét eins og keisari, sem barnið hafði híað á nakinn. Allir vita, að Íbúðalánasjóður er á hausnum og margir telja ríkið ekki eiga að ábyrgjast fjármálastofnanir. Engan þarf að undra, að þingmaður tjái slíka skoðun. Fráleitt er að telja það heimsku hjá Sigríði Ingibjörgu Ingadóttir að ræða þetta. Yfirlýsing Páls Harðarsonar sýnir tilveru í eins konar sandkassa. Þar sveiflast hugur fjárfesta eftir tjáningu þingmanns. Er ekki betra að forðast látalæti? Þótt Íbúðalánasjóður sé tekinn af markaði, þarf Undraland í Kauphöllinni ekki að fara á hvolf.
Brandari varð martröð

Íslenzka krónan er enginn gjaldmiðill. Hún var einu sinni brandari, en nú er hún harmleikur. Alla tíð hefur krónan hrunið í síbylju. Gæludýr ríkisstjórna hvers tíma hafa notið þess að vita með nokkurra stunda fyrirvara um lækkun gengis. Lengi lifði Samband íslenzkra samvinnufélaga á því sem innherji. Nú er krónan orðin martröð og hefur um sig svartan kastala á Batteríinu við Hörpuna. Þar er henni haldið í gjörgæzlu með mestu höftum síðustu áratuga. Á sama tíma heldur evran verðgildi sínu. Samt er mikill hluti þjóðarinnar og öflug hagsmunasamtök með þjóðrembda sannfæringu fyrir landvætti krónunnar.
Matarfíkn er erfiðust

Matarfíkn er ein versta fíkn, sem um getur. Sú fíkn, sem erfiðast er að ráða við. Í öðrum tilvikum eru hættulegu efnin skilgreind: alkóhól, amfetamín, heróín, morfín og svo framvegis. Lausnin er þá að forðast efnin. Við vitum ekki, hvað það er í matnum, sem framkallar fíkn. Þess vegna þarf að fara eftir líkum, forðast sykur, hveiti, sterkju, fitu. Og leita lausna í hegðun. Koma okkur upp hollari lífsstíl, sem felur í sér hreyfingu, breytt mataræði og matarvenjur. Það eitt tekur á erfiðleikum fólks við að fást við matarfíkn umfram aðrar fíknir. Það gerist með breyttum huga og breyttum persónuleika.
Rammaáætlun “faghópa”

Mig minnir, að rammaáætlun hinna svokölluðu faghópa hafi verið minna fagleg en sumir halda fram. Starfsmenn orkufyrirtækja voru fjölmennir í hópunum og niðurstöður voru sumar undarlegar. Sérstaklega vafasamir ýmsir mælikvarðar í reiknilíkönum. Voru afar verkfræðilegir og tóku lítið tillit til náttúru og fegurðar. Reikningarnir voru líka byggðir á ævintýralegri vanþekkingu á kostnaði, erfiðleikum og rýrnun jarðhitasvæða. Nefna má Reykjanesskaga, sem nánast allur lenti í framkvæmdaflokki á röngum forsendum. Menn sjá það núna greinilega. Núverandi áætlun er því mun skárri en gömul áætlun “faghópa”.
Svik lagatæknanna

Hafa þarf sérstaka gát á lagatæknum. Þeir eru til alls vísir, til dæmis þeir í sérfræðinefnd Alþingis um stjórnarskrána. Lögðu til efnislegar breytingar á tillögu stjórnlagaráðs, þótt þeim væri bara falið að laga texta. Ólína Þorvarðardóttir alþingismaður hefur uppgötvað, að þeir breyttu ákvæðinu um þjóðareign auðlinda. Um þær skutluðu þeir inn orðunum: “sem ekki eru háðar einkaeignarrétti” Leyfa kvótagreifum að leggja eignarhald á kvóta fyrir dóm. Ýmislegt bendir til, að byltingu þurfi í landinu til að losa okkur undan heljargreipum málaliða kvótagreifa. Óvinir okkar eru í flestum skúmaskotum.
Takk fyrir heimsóknina

Mánudagurinn var ekki til mæðu. 5.336 manns heimsóttu www.jonas.is í gær, mismunandi einstaklingar. Heimsóknir þeirra voru 7.035 þann daginn. Í hverri viku koma á síðuna 8.865 mismunandi lesendur og koma þar 25.654 sinnum, að meðaltali þrisvar í viku hver. Í nóvember, sem ekki er liðinn, komu 21.268 mismunandi lesendur og komu þar 93.349 sinnum, fimm sinnum hver. Hef rúmlega fimmþúsund daglega lesendur, tæplega níuþúsund lesendur vikulega eða oftar og yfir tuttuguþúsund lesendur mánaðarlega eða oftar. Ætli ég slái ekki við leiðara í Mogga. Meiri lestur en leiðara mektardaga DV árin fyrir aldamót.
Talningin og fíknin

Næringarfræðin segir okkur að telja kaloríur ofan í okkur og að fara ekki hærra en læknisfræðilega er ráðlagt. Hún segir okkur líka, að borða aðeins á föstum matmálstímum og að fá okkur bara einu sinni á diskinn. Þannig lýkur leiðsögn, sem gerir ráð fyrir, að allir fari eftir reglunum. Því miður er málið ekki svona einfalt. Sumir ráða ekki við þessar reglur nema með því að líta á ofát sem fíkn. Spurningin er þá, hver sé fíknin. Er hún fíkn í hegðun eða fíkn í efni og hver er þá hegðunin eða efnið? Vísindin svara því tregt, enda er matarfíkn áreiðanlega miklu flóknari en áfengisfíkn eða spilafíkn.
Atkvæði Birgis vantalin

Þegar atkvæði Birgis Ármannssonar voru talin upp úr prófkjörinu, gleymdist að telja ógreiddu atkvæðin. Um 13.500 flokksmenn mættu ekki á kjörstað, væntanlega af andstöðu við keppinauta Birgis. Samkvæmt útreikningum Birgis ætti að bæta þeim við þau 3.200 atkvæði, sem hann fékk. Samtals naut hann því fylgis um 16.700 flokksmanna og er því sjálfsagður leiðtogi flokksins. Birgir varð nýlega frægur sem “umboðsmaður ógreiddra atkvæða”, þegar hann bauð fólki útreikninga af þessu margbrotna tagi. Sérþjálfaður í uppistandi í hálftíma hálfvitanna á Alþingi á hann væntanlega bjarta framtíð í flokknum.
Kennarar í ruglinu

Háskólakennarar í stjórnmálafræði eru oft kallaðir til álits um pólitíkina. Síðast sagði Grétar Þór Eyþórsson á Akureyri um Björn Val Gíslason, að “sé ekki algengt að landsbyggðarmaður gefi kost á sér í höfuðborginni”. Bull, slíkt er einmitt algengt, sjá Halldór Ásgrímsson, Steingrím Hermannsson, Ólaf Ragnar Grímsson og marga fleiri. Er fjölmiðlar draga meinta sérfræðinga í viðtal, er lágmark, að viðkomandi hafi yfirsýn. Ýmsa stjórnmálafræðinga skortir hana. Stefanía Óskarsdóttir hefur stundum vakið athygli fyrir rugl. En nú gefur Grétar Þór slegið henni við. Við munum því sjá meira af honum.
Hanna Birna hin smurða

Sjálfstæðismenn taka aldrei verðandi formenn sína í skoðanapróf. Þeir skoða persónuna og ákveða, hvort þeir séu sáttir. Síðan á nýi formaðurinn að segja þeim, hvaða skoðun þeir eigi að hafa. Ævinlega vilja sjálfstæðismenn sterkan leiðtoga af þessu tagi. Einhvern Bjarna Ben eða Davíð Oddsson. Nú hafa þeir ákveðið, að Hanna Birna Kristjánsdóttir sé hin smurða. Ekkert þýðir að ræða, hvort hún feli í sér hnífakaup óséð. Eða hvort hún hafi kórréttar skoðanir á öllu milli himins og jarðar. Hún tilkynnir bara, hvaða skoðanir flokksmenn skuli hafa og málið er dautt. Því verður hún formaður á landsfundi í vetur.
Trikkið við aðferðina

Trikkið við aðferðina, sem ég lýsi, er, að hún fær líkama, sál og huga í lið með þér. Í fyrsta lagi með því að ofbjóða þér ekki með of breyttu mataræði og of mikilli megrun. Í öðru lagi með því að dansa ekki kringum vogina, heldur leggja áherzlu á breyttan persónuleika. Á langri leið grípur þú þannig upp hæfni, sem gerir þér kleift að fara á leiðarenda. Jafnvel niður í kjörþyngd, ef það er markmið þitt. Vandinn við offitu er, að hún er ekki sjúkdómur í fitunni, heldur í röngum boðskiptum í heilanum og í brenglaðri persónu. Þú þarft að ná þeirri hugarró, sem er nauðsynleg til að ná varanlegum árangri.
Pössum jöklabréfin

Ríkið getur fyrir hönd skattgreiðenda staðið undir skuldbindingum við útlönd vegna hrunsins. Atvinnulífið getur staðið undir sínum skuldbindingum við útlönd. Hvort tveggja byggist á, að við seljum meira en við kaupum. Höfum semsagt jákvæðan viðskiptajöfnuð gagnvart útlöndum. Ekki meira en svo. Ríkið getur ekki tekið að sér að greiða eigendum jöklabréfa í erlendum gjaldeyri. Hann er einfaldlega ekki til, þegar búið er að greiða af daglegum rekstri. Miklu máli skiptir, að ríkið beri engar skuldbindingar af gjaldeyrishlið jöklasamninga. Af þeim á að greiða í gjaldmiðli landsins, þótt skældur sé.
Rök eru torsótt

Af lestri íslenzkra skoðana má halda, að þorri þjóðarinnar þjáist af eins konar sjálfseyðingarhvöt. Lítill stuðningur er við hugmyndir um að losna við krónuna og alla þá umframvexti og verðbólguskot, sem henni fylgja. Þó telja menn sér fært að kvarta yfir skuldavanda heimilanna. Tengja þetta bara ekki saman, enda erfitt að leggja saman tvo og tvo. Lítið fylgi er ennfremur við hugmyndir um að lækka innflutningstolla á mat til að lækka matvöruverð. Þó telja menn sér fært að kvarta yfir háu og hækkandi vöruverði. Og enn halda menn fram, að lækka beri skatta og efla velferð! Sjá ekkert skrítið við það.
Landsföður-ferillinn

Styrmir Gunnarsson varð kunnur af kenningu um að íslenzk pólitík væri ógeð. Í Kastljósi um daginn útskýrði hann þó, að fundir pólitíkusa með ritstjórum Moggans hefðu ekki flokkast undir ógeð. Nú vill svo til, að verulegur hluti af öllu baktjaldamakki í svokölluðum “reykfylltum bakherbergjum” fór einmitt fram á Mogganum. Þar var sjálft ógeðið skipulagt. Jafnvel kommarnir hrósuðu sér af að hafa fengið að mæta hjá Styrmi. Þegar Þorsteinn Pálsson neitaði að mæta, var honum aldrei fyrirgefið. Síðar tók Davíð völdin af Styrmi, beygði hann undir sig. Einræði tók við af Styrmisræði. Þannig lauk landsföðurferli.
Sáraeinfalt í rauninni

Í þrjú ár léttist um eitt kíló á mánuði að meðaltali. Var fyrir ári kominn í þá þyngd, sem ég vildi. Einföld er ástæðan fyrir því, að megrunin bilaði ekki að þessu sinni. Átakið var svo lítið á hverjum degi, að ég fann varla fyrir því. Með kaloríutalningu komst ég upp á lag með að vera örlítið undir viðhaldsneyzlu. Kannski hundrað kaloríum á dag undir þyngdarjafnvægi. Meira átak þurfti ekki. Smám saman vandist ég þessu mataræði og smám saman breyttist persónuleiki minn. Ég varð afslappaður, gat farið að notfæra mér samhjálp matarfíkla. Ég öðlaðist hugarró, sem flutti mig síðasta spölinn.
Hanna Birna formaður

Eftir niðurstöðu prófkjörsins í Reykjavík má vera ljóst, að Hanna Birna Kristjánsdóttir er málið. Verður formaður Sjálfstæðisflokksins í febrúar og líklega forsætisráðherra með vorinu. Bjarni Benediktsson getur ekki staðið í vegi skriðdrekans. Hann er með fortíðina í Vafningi, Sjóvá og N1 á bakinu. Hindrar þannig endurnýjun flokksins. Ég hef ekki hugmynd um, hvað Hanna Birna stendur fyrir, hef ekki getað lesið neitt úr orðum hennar. Kannski er það líka bezt fyrir hana og fyrir flokkinn. Hún fellur flokksmönnum í geð og það eitt skiptir máli. Flokkurinn taldi sig þurfa að hafa hnífakaup óséð.
Ómerkileg upphæð

Héraðsdómari ákvað í gær, að lágmark upphæðar í húfi væri 250.000 krónur, er menn sækja banka til saka. Lalli Johns og félagar eru þá ranglega dæmdir í óskilorðsbundið fangelsi fyrir stuld á bjórkippu. Nema órefsivert bil sé frá 250.000 krónum niður í til dæmis 20.000. Þótt mér finnist 250.000 vera glás, finnst dómara það vera lítið, nánast ómarktækt. Gaman væri að vita, hvar í lögum er rætt um slík mörk. Kannski hafa dómarar bara of hátt kaup. Vænta má fleiri sýknudóma fyrir “varla umtalsverða” glæpi. Kannski flokkast nauðgun þar fyrir neðan og sú hegðun, sem lagatæknar kalla að “fara á svig við lög”.
Hrakin trúarsetning

Fyrir nokkrum árum var vinsæl sú kenning, að lægri skattprósentur leiddu til hærri heildarskatts. Meðreiðarsveinar auðmanna gerðu þetta að trúarsetningu, sem enn bregður fyrir. Svo virðist sem lækkun prósenta eigi að gleðja auðuga svo mjög, að þeir byrji að telja rétt fram. Reynslan sýnir annað. Auðmenn og stórfyrirtæki reyna ævinlega að komast sem ódýrast frá skatti. Engin lækkun prósentu snertir leynda þræði í hjörtum þeirra. Hafi þeir fé aflögu, fer það ekki heldur í endurnýjun og vöxt. Þvert á móti hamast þeir við að koma öllu slíku fé undan til skattfrjálsra aflandseyja. Þetta fé hverfur úr veltunni.
Sömu gömlu andlitin

Þessa dagana ákveður fjórflokkurinn andlit sitt í alþingiskosningum að vori. Ýmiss konar prófkjör og flokksval ákveða framboð flokkanna í Reykjavík og Kraganum. Í breytingakjördæmunum, þar sem nýjungar gætu gerzt. Hin þrjú kjördæmin velja sér hagsmunagæzlumenn að venju. Um þessa helgi sjáum við, hvort fjórflokkurinn býður aftur sömu andlitin. Síðasta helgi benti til slíks hjá Samfylkingunni og þessi helgi getur bent til hins sama hjá Vinstri grænum og Sjálfstæðisflokknum. Tel ekki, að þessir flokkar muni frekar en Framsókn höfða til þess þriðjungs þjóðarinnar, sem liggur á lausu í pólitík.
Breyttu persónu þinni

Lykillinn að megrun er breytt persóna. En þú breytir ekki persónu þinni hér og nú. Það gerist hins vegar á löngum tíma, ef þú ferð í það ferli, sem hér er lýst. Smám saman byggir þú upp forsendur fyrir breyttum viðhorfum þínum til matar og mataræðis. Slíkt gerist bara á löngum tíma. Þegar ég fór inn á þessa braut, var ég marga mánuði að finna nýtt jafnvægi í breyttri persónu. Ég var þá kominn með hugarró og æðruleysi, sem gerði mér kleift að gleðjast yfir hverjum örsmáum sigri. Með hægfara bata á líkama, sál og huga áttu að geta fetað þennan sama veg á þínum eigin hraða. Ekki gleypa sólina strax.
Matreiðslu-tízka

Við erum mikið fyrir tízku. Sést vel í matreiðslu. Ein nýjasta er sushi, um hráan fisk og hrísgrjónapúða. Sú matargerð hokraði hér í nokkur ár, áður en æði rann á fjöldann og sushi-staðir risu um allt. Fyrirferðarminni er tapas-tízka, sem snýst um feita, spánska smárétti. Nokkrir slíkir staðir opnaðir. Fleiri eru þó heilsuhúsin, er bjóða mat, sem sagður er hollur. Víða er boðin Slow food, sem leggur áherzlu á ferskt hráefni úr héraði. Froðutízka fylgir matvinnsluvélum. Sem betur fer hindraði hrunið 2008 innreið ofurkælingar í köfnunarefni, sem um skeið var fínasta tízka heims. Bezt er að hafna tízku.
Sendur aftur í bankann?

Nítján frambjóðendur í prófkjöri Sjálfstæðisflokksins í Reykjavík hafa 28 hugsjónir samtals. Samkvæmt lestri Stefáns Jóns Hafstein. Enginn minnist á aukið lýðræði, þjóðareign auðlinda, Evrópu eða krónuna. Af þessum 28 snúast 18 um bara tvennt. Ellefu vilja lækka skatta og sjö vilja leysa skuldavanda heimilanna. Enginn segir, hvaða skatta eða hvernig skuldavandinn leysist. Í samræmi við annað, sem ég hef lesið úr þeim ranni; hvergi er sagt hvernig skuli auka kostnað og minnka tekjur. Líklega telja kjósendur flokksins, að Guðlaugur Þór Þórðarson verði bara aftur sendur í bankann að sækja pening.
Hálfvika hálfvitanna

Fyrstu umræðu Alþingis um stjórnarskrána lauk á þremur dögum. Andstaðan við uppkast stjórnlagaráðs og nefndar lögmanna Alþingis var dæmigerð fyrir aðrar deilur á þingi. Minnti á hálftíma hálfvitanna. Snerist um afmarkaðar Grýlur á borð við, að uppkastið sé flutt af Evrópusinnum. Bezt tókst Árna Johnsen upp. Sagði plaggið upprunnið í búsáhaldabyltingunni. Hún “var hundrað manna hópur sem átti sér aðsetur í verbúð Vinstri grænna og var stjórnað af skæruliðaforingjum úr Alþingi”. Skráin væri “skrípaleikur, fals og hreinar lygar” “smjaðrara fyrir erlendri forsjá” og “sansaveikrar” ríkisstjórnar.